ราคาทองปิดลบ นักลงทุนขายทองหลังดอลล์แข็ง-ข้อมูลแรงงานสดใส
สัญญาทองคำตลาดนิวยอร์กปิดลบเมื่อคืนนี้ (7 ก.ค.) ทำสถิติปรับตัวลงเป็นวันแรกในรอบ 4 วันทำการ เนื่องจากการแข็งค่าของสกุลเงินดอลลาร์และข้อมูลแรงงานที่สดใสของสหรัฐ ได้กดดันให้นักลงทุนลดการถือครองทองคำในฐานะสินทรัพย์ที่ปลอดภัย
8 ก.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ลดลง 5 ดอลลาร์ หรือ 0.37% ปิด (7 ก.ค.) ที่ 1,362.10 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 36.50 เซนต์ หรือ 1.81% ปิดที่ 19.838 ดอลลาร์/ออนซ์, สัญญาพลาตินัมส่งมอบเดือนต.ค.เพิ่มขึ้น 3.80 ดอลลาร์ หรือ 0.35% ปิดที่ 1,095.10 ดอลลาร์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 4.80 ดอลลาร์ หรือ 0.8% ปิดที่ 612.35 ดอลลาร์/ออนซ์
สัญญาทองคำปรับตัวลงเป็นวันแรกในรอบ 4 วันทำการ หลังจากสกุลเงินดอลลาร์แข็งค่าขึ้นเมื่อเทียบกับสกุลเงินหลักๆ ซึ่งส่งผลให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือสกุลเงินอื่นๆ
นอกจากนี้ นักลงทุนยังลดความต้องการถือครองทองคำในฐานะสินทรัพย์ที่ปลอดภัย หลังจากสหรัฐเปิดเผยข้อมูลแรงงานที่แข็งแกร่ง โดยออโตเมติก ดาต้า โพรเซสซิ่ง อิงค์ (ADP) เปิดเผยว่า การจ้างงานของภาคเอกชนสหรัฐประจำเดือนมิ.ย. เพิ่มขึ้น 172,000 ตำแหน่ง มากกว่าที่นักวิเคราะห์คาดการณ์ไว้ว่าจะเพิ่มขึ้นราว 150,000-160,000 ตำแหน่ง
ด้านกระทรวงแรงงานสหรัฐเปิดเผยว่า จำนวนชาวอเมริกันที่ยื่นขอสวัสดิการว่างงานครั้งแรกลดลง 16,000 ราย สู่ระดับ 254,000 รายในสัปดาห์ที่สิ้นสุดวันที่ 2 ก.ค. ซึ่งเป็นระดับต่ำสุดนับตั้งแต่ช่วงกลางเดือนเม.ย. หรือในรอบเกือบสามเดือน ขณะที่นักลงทุนจับตาตัวเลขจ้างงานนอกภาคการเกษตรเดือนมิ.ย.ของสหรัฐในวันนี้อย่างใกล้ชิด โดยข้อมูลดังกล่าวจะบ่งชี้แนวโน้มการปรับขึ้นอัตราดอกเบี้ยครั้งแรกในปีนี้ ก่อนที่เฟดจะประชุมกำหนดนโยบายการเงินในวันที่ 26-27 ก.ค.